Агенцијата за заштита на правото на слободен пристап до информациите од јавен карактер, врз основа на член 111 став 1 од Законот за општата управна постапка (“Службен весник на Република Македонија“ бр. 124/2015) а согласно член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена Здружението на граѓани Центар за граѓански комуникации ЦГК – Скопје, преку полномошник Сабина Факиќ, вработена во Здружението, против ЈОУДГ Вера Циривири Трена - Штип, по предметот Барање за пристап до информации од јавен карактер, на 14.10.2024 година го донесе следното

**Р Е Ш Е Н И Е**

1. Жалбата изјавена од Здружението на граѓани Центар за граѓански комуникации ЦГК – Скопје, поднесена преку полномошник Сабина Факиќ, вработена во Здружението, против ЈОУДГ Вера Циривири Трена - Штип, заведена во Агенцијата под бр. 08-267 на 03.10.2024 година, по предметот Барање за пристап до информации од јавен карактер, **СЕ УВАЖУВА**.

**2. СЕ НАЛОЖУВА** на Имателот на информации да постапи по Барањето на Барателот согласно одредбите од Законот за слободен пристап до информации од јавен карактер.

**3.** Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

 **О Б Р А З Л О Ж Е Н И Е**

Здружението на граѓани Центар за граѓански комуникации ЦГК – Скопје, како што е наведено во Жалбата на 02.09.2024 година, поднело Барање за пристап до информации од јавен карактер до ЈОУДГ Вера Циривири Трена - Штип, со кое побарало по е-маил да му се достави фотокопија од следните информации:

„Врз основа на член 4 и член 12 од Законот за слободен пристап до информации од јавен карактер карактер (“Службен весник на Република Северна Македонија“ бр. 101/2019), а во однос на договорот за јавна набавка склучен врз основа на постапката за јавна набавка под број 20186/2021 “Екстра лесно масло за домаќинства – 1 (ЕЛ – 1) за потребите на зградата на ЕЛС, основните општински училишта, средни општински училишта и општинските детски градинки во Општина Штип доставете ни ги следните информации и документи:

* 1. На кој начин ги утврдивте потребните количини на масло за греење за период од 3 години што се предвидени во горенаведената постапка за јавна набавка?
	2. Колку количини масло за греење се порачани од страна на вашиот договорен орган, вкупно во првите 2 години од склучување на договорот?
	3. Доставете ни ги добиените фактури за плаќање на испорачаното масло за греење во првите 2 години од договорот?
	4. Колкава е вредноста на платените, а колку на доспеаните неплатени фактури за испорачано екстра лесно масло за домаќинства 1 (ЕЛ–1) согласно постапката за јавна набавка под број 20186/2021?
	5. Дали вршите контрола на квалитет и мерење на маслото при неговиот прием? Доколку да ве молиме доставете ни записници?
	6. Дали вршите пломбирање на резервоарите на крај од грејна сезона и отстранување на пломба при почеток на грејна сезона? Доколку да, ве молиме доставете ни записници.
	7. Дали во последните 3 години имате преземено активности за зголемување на енергетската ефикасност во вашата установа?“

Имателот на информации по ова Барање не одговорил во законски предвидениот рок, по што Барателот на информации достави Жалба до Агенцијата, заведена под бр.08-267 на 03.10.2024 година.

Агенцијата, преку е-маил заведен под бр.08-267 од 03.10.2024 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер по разгледувањето на Жалбата и другите списи во врска со предметот утврди дека Имателот на информации не постапил согласно одредбите од Законот за слободен пристап до информации од јавен карактер, односно во законски предвидениот рок не ги доставил бараните информации до Барателот, на начин и во форма наведени во Барањето, ниту донел управен акт согласно горенаведениот Закон, поради што согласно член 20 став 3 од Законот за слободен пристап до информации од јавен карактер се смета дека Барањето е одбиено.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**